Атанас Далчев
Зимният студ

chitanka.info

Слушай, снощният шум зад вратите

и това, що сме взели за вятъра,

било тежкия звън на копитата

и дълбокия глас на земята.

Снощи скришом със коня преминал,

неотседнал, погледнал в прозореца,

въз стъклото дъхът му застинал,

своя бял плащ захвърлил на двора.

С тежък удар разтворил вратата,

колко сила е имал, замахнал

и забол: десет ножа под стряхата

и един — във сърцето на татка.

Ние — слабите — що сме му сторили?

Няма татко ми вече да стане!

На главата ти кацнала врана:

майко! — черната кърпа отгоре.

1925 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.